Hjernevask (TV-program)

Hjernevask er en norsk populærvitenskaplig faktaserie med Harald Eia som gikk på NRK1 i 2010. Gjennomgangstema i serien var om hvorvidt det var arv eller miljø som hadde størst påvirkning for hvordan mennesker ble som voksne. En stor del av serien var basert på samtaler med norske og utenlandske forskere som hadde forskjellig ståsted hva gjelder biologisk og sosial påvirkning. Eia hadde en konfronterende stil overfor norske forskere innen humaniora og samfunnsvitenskap, og satte disse opp mot utenlandske og noen norske forskere med et biologisk og evolusjonspsykologisk ståsted. Serien tok opp tema som likestilling, vold, tilfeldig sex, seksuell legning, rase, og foreldreeffekten. Serien ble omstridt og gjenstand for en hard debatt i ulike fagmiljøer. Programmet gikk sent på mandagskvelder.
Premieren ble sett av 590 000, noe som ble ansett som meget høyt med tanke på sendetidspunktet.Eia ble tildelt Fritt Ords Honnør for serien, samt Mensa Norges pris sammen med med-programskaper Ole-Martin Ihle.


== Bakgrunn ==
Planen i utgangspunktet var å lage et TV-program om biologi i forbindelse med Darwin-året, men Steven Pinkers kontroversielle bestselger The Blank Slate inspirerte de to programskaperne til «å gå litt dypere inn i det biologiske fundamentet for forskjellen mellom mennesker.»


== Mottakelse og reaksjoner ==
Premieren av programmet ble godt mottatt av VG, Dagbladet og Aftenpostens TV-anmeldere. Alle tre gav programmet terningkast fem.Serien ble nominert til Gullruten 2010 i klassen beste magasin- eller livsstilsprogram og vant fagprisen beste klipp/redigering ved Finn Krogvig under Gullruten 2011.
Like før serien ble vist, beskyldte flere norske forskere Harald Eia for å ha en forutinntatt agenda om «å overbevise det norske folk om at det meste skyldes gener». Programmet ble klaget inn til PFU av kjønnsforskeren Jørgen Lorentzen, som var intervjuet, men klagen ble avvist.Kritikere av Eia og programmet Hjernevask anklaget ham også for å forsøke å henge ut norske forskere. Dagbladets Marie Simonsen mente at Hjernevask var det mest politiske programmet hittil laget av NRK, og at det hadde ødelagt Lorentzens renommé. Professor Stein Erik Ulvund mente at Eia drev med manipulasjon og at han klippet vekk det som ikke passet hans agenda. Rune Sævre, biolog og tidligere leder i Biologforbundet, mente at Eias fremgangsmåte var for useriøs og at hans framstillinger var meget tendensiøse.I 2012 tok Eia selvkritikk for måten han gikk fram på under intervjuene. Serien var gjenstand for kritisk analyse i Frode Hellands studie Rasismens retorikk, fra 2019. Her fokuserer Helland spesielt på episoden om rase, og mente at Eia bidro til å legitimere rasistisk tankegods i norsk offentlighet. Intervjuet med raseteoretikeren Charles Murray ble fremhevet som et eksempel på dette.Da biologiprofessor Dag O. Hessen ble spurt av Stavanger Aftenblad om hva  «Hjernevask»-debatten burde føre til, svarte han:

At biologisk innsikt trekkes inn i forståelsen av mennesket generelt og kjønnsforskningen spesielt. Det må bli slutt på å avskrive biologisk forskning som reaksjonær. Selv om visse funn kan stride mot slik vi ønsker ting skal være, kan vi ikke slutte fra et normativt ER til et normativt BØR. Slik vi aksepterer forskjell i hudfarge uten å gjøre det til et problem, må vi kunne godta at kvinner og menn har ulike styrker og svakheter fra naturens side. Det blir galt å forholde seg til verden som om biologiske forskjeller ikke finnes

Sosiologiprofessor og kjønnsforsker Øystein Gullvåg Holter ved Senter for tverrfaglig kjønnsforskning ved Universitetet i Oslo fortalte A-Magasinet at han, etter Hjernevask-serien, hadde «bladd seg gjennom bunker med biologibøker på jakt etter velegnet faglitteratur.»

Jeg likte dårlig at Harald Eia hengte ut en hel faggruppe. Det at noen sier noe dumt, er jo ikke det samme som at hele faget er idioti. Men det er riktig at konstruksjonismen, eller tanken om sosial påvirkning, kan gå for langt i kjønnsforskning. Dette er noe som er blitt diskutert de siste årene. Vi var klar over det også før Hjernevask, og vi gjør noe med det


== Episoder ==
Det er kun laget en sesong av programmet per dags dato på tross av høyt seertall og mye omtale. Eia ville ikke bli stemplet som «Gen-Harald» så han har derfor uttalt at han vil gå tilbake til humorsjangeren. Sesongen består av syv episoder.


== Referanser ==


== Eksterne lenker ==
Hjernevask – NRK-blogg
Uviten: Et tilbakeblikk på «Hjernevask» (av Øyvind Østerud, Aftenposten, 2015)
(en) Hjernevask på Internet Movie Database